
ARTICUL REDACTORI 


Car amicos de Occidental-lnterlingue! 


Li nov annu 2011 ha comensat e vu tene in vor manus li triesim numeró del revúe IE MUNDE. Li passat 
annu certmen ne esset mal por li lingue Occidental-lnterlingue. 

Li revúe traditional de Interlingue “Cosmoglotta” esset publicat duvez. Regretabilmen to es ja omnicos quo 
concerne li movement oficial de Interlingue in li munde real. In li internet Sebastian Hartwig ha actualisat li 
págine del Interlingue-Union. 

Un bon developament es que on posse leer nu per li website del muséo por planlingues in li cité capital de 
Austria, Vienna, old numerós de Cosmoglotta in li internet. 

In li munde virtual yo pensa que li publication de ti revúe esset li max important passu por Occidental- 
Interlingue. Ultra to li Yahoo gruppe de Occidental remanet li forum central de Interlingue in li internet. In 
wikipedia, li númere de articules in Interlingue cresce lentmen ma constantmen per mi eforties e atinget til li 
fine del annu 2010 1700 articules. Mi scope ambitiosi por ti annu es atinger 2'000 articules. Chascun auxilie 
es tre benevenit! 

Li reactiones al unesim du numerós de IE Munde esset tre positiv. Yo mersia vos! Yo es tre joyosi que in ti-ci 
numeró ne omni articules esset scrit de me. Senior Gabriel Svoboda ex Tchekia inviat a me un articul pri li 
possibil futur del munde. Senior Svoboda es un ver poliglott e es anc tre activ por altri planlingues. Tchekia 
esset sempre e es anc hodie un centre del activitá de Occidental-lnterlingue. 

In ti-ci numeró hay un traduction de un atacca polemic in un revúe idistic contra Occidental e Edgar de Wahl. 
Yo ha traductet li textu ex Ido in nor rubrica “A/os e // a/íres”. 

Li serie de revolutiones in li munde arabic es li dominant tema del recent semanes in li medies e li presse 
international. Yo ha traductet un articul ex li german presse pri li situation in Tunisia pos li cade del dictator 
Ben Ali. Li revolution tunisian ha ja atinget Egiptia, e anc li “faraon” Husni Mubarak ha cadet pos 30 annus de 
su regne. durant que yo scri ti lineas in Libya li popul combatte contra li dictatura de Ghadafi. Noi es fórsan 
testimones de un processe quel on posse comparar con li revolutiones in Ost-Europa in li annus 1989/1990. 

Ultra to yo presenta quelc poemas, quelc curt novas e li continuation de nor cursu de conversation in 
Interlingue in ti-ci numeró. 

Yo mersia li seniores Bedrich Plavec e Erich Werner del Interlingue-Union e lan Niles e Olivier Simon pro 
corecter li textus de IE Munde 3. Si hay ancor errores in li textus it es certmen mi propri responsibilitá. 

Yo desira vos un plesent letura! Quam sempre, yo vell esser joyosi pri vor opiniones e comentaries pri ti-ci 
numeró de IE Munde. 

Li sequent numeró de IE Munde va esser publicat in li junio 2011. 


Vor 

Valodnieks 

NOI E Ll ALTRES 


IDO REVÚE ATACCA OCCIDENTAL E EDGAR DE WAHL 


KURIERO 

Internaciona 


Li Ido revúe índependent “Kuriero Internaciona” del tre doct Idisto Jean Martignon de Francia ataccat in li 
numeró 2/2010 fortmen Occidental/lnterlingue e su creator Edgar de Wahl. In li articul “La enigmati di nia 
movado” (Li enigmas de nor movement) il discusset li consequenties negativ del aparentie de Occidental por 
li movement de Ido. Martignon polemisa anc tre fortmen contra li person del creator de Occidental, Edgar de 
Wahl. Yo ha traductet ti extractes ex li articul queles refere se a Occidental. 

[...] “Talmen yo recivet li information que tande durant li congress de Ido in Dessau in li annu 1922 evenit un 
ver catastrof. Edgar de Wahl esset tre descontent pro li facte que Esperanto presentat se che li Liga del 
Nationes (li precursor del Nationes Unit) por devenir li oficial lingue auxiliari de ti-ta organisation. Nam il 
pensat que solmen un idioma natural posse devenir un ver lingue international e il decidet proposir su 
projecte “Occidental” al idistes (comprensíbilmen to ne posset esser che li esperantistes). II esset tre 
inteligent, il parlat facilmen, bon e convictivmen e ultra to il havet un fort charisma. II seductet un parte del 
idistes qui strax transeat a su interlingue. To esset ja un grand male por nor movement, nam li valorosi 
Austrian Ido-societé quel fat un bon labor e esset un gruppe incorageant por li futur de nor movement, 
completmen transeat a Occidental. 

Ma ti departes restat ancor limitat. Támen li malefant e astut homacho Edgar de Wahl ancor actet mem plu 
mal: Pro que il volet capter li tot movement de Ido, il lasset mani de su partisanes in alt functiones de nor 
movement. In su revúes il aludet al idistes progressiv qui esset favorabil a Occidental e laborat por 
“developar evolutionarimen” (in li sens de Occidental, self-comprensíbilmen) lor lingue. 

Yo opine que li parol “idistes progressiv” es tre ironic, si on save li opinion politic del creator de Occidental. 
Edgar de Wahl havet un opinion politic tre conservativ, mem plu conservativ quam li mi quel self es 
preferíbilmen tre “reactionari”. In facte desde 1922 til li crise del annus 1927-28 li adherentes de Edgar de 
Wahl modificat generalmen ínutilmen e absurdmen quelc paroles de nor vocabularium. Quande il opinet que 
li situation es matur, il presentat li complet programma del reformes. Li scope de su eforties esset facilisar li 
union de nor idioma (Ido) con Occidental e prender con se li adeptes de Ido a su lingue. To causat li famosi 
crise ex quel nor lingue e movement ja ne esset restituet. Li ver idistes ductet de Louis de Beaufront, Pesch 
e Notzli, qui ne hat consciet ti dangere antey, subitmen avigilat se. Ili esset tande acusat que “ili vole divider 
nor micri Ido-movement”. On ne posse imaginar un plu perfect hipocrit! 

Ma li traditionalistes resistet energicmen, e finalmen on concordat pri un solution de compromisse: “ne plu 
haver reformes e li ja proposit reformes es facultativ.” Quande de Beaufront assertet que “omni statutes pos 
li annu 1922 ne es valid”, il ne dit un absurd cose, il solmen expresset li veritá pro que il hat just comprendet 
li manovres de Edgar de Wahl. 

Esque senior Juste ( Valodnieks: un tre eminent Ido-scritor qui hat criticat li declaration de Louis de Beaufront 
pri li statutes) ne hat savet to? Poc probabil! Precipue ye li látere de un person qui bon conosse nor 
movement e probabilmen su historie. Pro qual motives li tema pri li malevolent action de Edgar de Wahl e su 
partisanes esset un tabú? Pro quo tace li idistes? Contra to li esperantistes (e anc li occidentalistes) savet li 
veritá [...].” 



Un comentarie del redactor de IE Munde pri li contenete del articul in li idistic revúe “Kuriero 
Internaciona 

Presc omni movementes del planlingues querellat pri reformes. Anc Occidental-lnterlingue. Ma it es un grand 
question esque esset in li passate vermen conspirationes in li movementes de un planlingue inspirat per un 
altri lingue. Yo personalmen ne pensa to. Por me it es normal si on have un interesse pri plu quam un 
planlingue. Yo anc es tre activ idist, ma yo ne vole changear Ido secun li modelle de Occidental-lnterlingue. 
Hodie li reciproc hostilitás ínter li adherentes del planlingues es absurd. 

Yo conosse senior Martignon personalmen e aprecia le quam un hom tre activ, tre intelligent e tre doct. Ma 
yo ne posse consentir pri su opinion pri li personalitá de Edgar de Wahl. Edgar de Wahl esset un germano 
qui habitat in Estonia. II certmen esset quam russ ex-oficiro politicmen conservativ, ma il esset un clar 
adversario del nationalsocialistes e ne departet su país natal pos li occupationes del nationalsocialistic 
Germania e del stalinistic Soviet Union. 

Yo anc pensa que ne hay suficent pruvas historic por un conspiration de occidentalistes in li Ido-movement. 
Yo anc dúbita li objectivitá del fontes esperantistic. Li esperantistes self parlat in li passate sovente pri 
conspirationes de idistes in lor movement. Certmen ti tema besona plu reserchas. Yo vell esser felici si vu, 
car letores de IE Munde, va scrir a me vor opinion pri ti tema! 

NOVAS IN OCCIDENTAL-INTERLINGUE 


Occidental es un tre bon lingue por scrir novas. Ci quelc novas del recent semanes in nor idioma. 


SCRITOR AUSTALIAN TRADUCTE ROMANIN OCCIDENTAL-INTERLINGUE 

Li scritor australian Robert Winter comensat in li internet traducter li roman “La Chartreuse de Parma” (Li 
cartusia de Parma) del scritor francesi Stendhal in Occidental-lnterlingue. Senior Winter ha ja traductet li 
unesim capitul e adplu il completat su traduction per un audio-dossiere in li internet. In it il parla 47 minutes 
in Interlingue. Dunc on posse audir li parlat textu in li internet. Ti-ci es un del tre rar oportunitás audir li parlat 
Interlingue. Winter ha explorat li munde del planlingues durant li annu passat por trovar li “planlingue 
optimal”. On posse leer pri su aventuras in li munde del planlingues in su internet-blog “The joy of 
languages ” (Li joya del lingues). Winter presc strax abandonat Esperanto e Ido pro lor artificialitá, poy il 
tornat se a Interlingua ma il capitulat pro li ínregularitá del idioma del IALA e volet ja presc forlassar li 
universe del planlingues, til il decovrit li bell idioma de Interlingue. 

ínterim Senior Winter ja transeat a altri planlingues e (ancor unvez) anunciat su final departe ex li munde del 
lingues international. Malgré to, su contribution a Interlingue es important e noi posse mersiar le pro su 
eforties por Interlingue. 

Vide li blog: The Joy of Languages: http://joyoflanguages.blogspot.com/ 


ESTONIA HA INTRODUCTET U EURO 



Estonia - li país natal del creator de Occidental Edgar de Wahl - ha introductet in li annu 2011 li comun 
valuta europan euro quam li 17-esim membre del Europan Union. Li old national valuta del estonian coron 

esset substituet per li euro. Li curse de exchange esset un euro por 15.6466 estonian corones. Li estonian 
coron esset introductet pos li fine del Soviet-Union in junio 1992. 


De 1992 til 1999 li estonian coron esset ligat al german mark in Germania con li curse de exchange ott 
corones por un mark, e pos li fine del german mark in Germania pro li introduction del comun valuta europan 
anc li coron esset ligat al euro. 

Desde li annu 2004 Estonia es un membre del Europan Union. Ironicmen li crise economic auxiliat Estonia 
satisfar li criteries por li introduction del euro. Li crise finit li tro grand inflation in li micri baltic land. Li inflation 
esset longmen li sol criterie por li introduction del comun valuta europan quel Estonia ne posset compleer. 


Li prim-ministre de Estonia Andrus Ansip comentat li introduction del nov valuta talmen: “Li euro es nor 
securitá que Estonia es vermen un parte de Europa.” 


ÍNUSUAL PARDON 



Anri Suzuki 


Li actoressa Anri Suzuki de Japan proposit China un ínusual pardon pro li crímines de japaneses in China in 
li annu 1937. Li erotisme-actoressa ofertat haver sexu con studiantes de China quam un signe de 
compensation por li crímines del historie. Li yun fémina, qui es in li etá de 24 annus, nascet e studiat historie 
in li cité capital de Japan, Tokio. Ella dit que on deve aprender ex li historie e it ne es permisset ocultar li 
sinistri capitules in li historie de su país e que on deve compensar li víctimes. 

Ll MUNDE IN Ll FUTUR 


2011 pos Cristo /1432 pos Hágira / 4708 pos Huang Di 

Computer-chipes de 22 nanometres esset in production. 


2030 pos Cristo /1452 pos Hágira /4727 pos Huang Di 

Li population global atinget li punctu del crise. Li crescentie explosiv del population - junt con li 
industrialisation continuant del economies emersent - havet un efecte catastrofic al provisiones de 
nutriment, aqua e energie. 

Plu quam un ters de homes sur li planete significat, que li demande al energie montat, in un epoca, quande li 
provisiones del fossil combustibiles diminuet. Un tot serie de conflictes evoluet in Asia e Africa, menaciant 
difuser se in Europa. America anc participat in les e dunc li munde chancelat al borde de un grand guerre 
global. 



Li altri problema esset li changeament del clima: li nivelles del dioxide carbonic atinget 450 particules per 
million. Li ecologic sistemas natural comensat esset damageat tam fortmen, quam it es rarmen testimoniat in 
li historie del Terra. 

Li grandore accelerant de ti-ci problemas ductet a un rapid transition fro li fossil combustibiles al energie 
renovabil. Progresses in li nano-tecnologie resultat in un energie solari vastmen ameliorat. Li energie eolic (i. 
e. li energie del vente) per li levation magnetic comensat remplazzar generatores eolic ordinari. Ili permisset 
un multiplicmen plu grand capacitá con plu micri tracies ecologic. Li provision de energie generalmen devenit 
plu localisat e índependent, durant que li standardes del conservation del energie hat esset emendat. Li pur 
carbon esset un possibilitá quel esset adplu disponibil. ínterim li quaresim generation del energie nucleari 
esset proxim a esser perfectionat e li energie del fusion va esser disponibil in solmen un o du decennies. 
Benque li homanitá credet que li combustibiles fossil vell esser exhaustet, ili representat li fonte principal de 
energie - fante presc un demí del tot production del energie. 

Li homes vivet plu longmen e sanmen. Augmentationes enorm del budgetes esset fat por pensiones statal, 
ma li pecunie esset distribuet ínter tant homes, que li efecte general esset un revenú diminuet por li senior 
medial. On retira plu old: in América, Asia e Europa, mult employates esset fortiat laborar til su annus 
settantari. (Fonte: htp://www.futuretimeline.net, traductet in Interíingue de Gabriel Svoboda) 

ANGUL POETIC 


Nu du poemes de yun autoressas, queles yo ha trovat in un jurnale por yun homes in li internet. 



SILENTIE 

Yo clude mi ocules 
Li grisi munde desapari 
Li vente in mi capilles 
Luminosi colores 
Un ciel-arc 
Multicolori e bell 
Con cludet ocules 
Tant plu vider 
Tant plu percepter 
Tant plu viver 

(Autoressa: Sina) 


FORT DESIRE 

Chascun die e chascun nocte 
Chascun hor e chascun minute 
Durant sol-luce e durant pluvie 

Yo senti 

que tu es che me 
e támen tre lontan 
Tui maniere fa me felici 
tui ocules fa me brilliar 

Yo deve dir te 
Quant yo ama te 

Chascun die e chascun nocte 
yo pensa a te 

Chascun hor e chascun minute 
yo desira que tu es ci 
Durant sol-luce e durant pluvie 
yo vide tui splendore 

(DeA. a P) 


LINGUE 


ln ti parte del revúe IE-MUNDE noi presenta quelc frases util por li conversation diari. 


CONVERSATIONININTERLINGUE - PARTE 3 CONVERSATION 


Esque vu parla Interlingue? 

Yo parla tre bon (mal, un poc, ne 
mult). 

Esque vu comprende me? 

Yo comprende omnicos (nequó). 
Yo ne ha comprendet vos. 

Ples parlar ne tam rapidmen! 
Qualmen on di in Interlingue ... ? 
Excusa! Quo vu dit? 

Vu es rect. 

Yo consenti con vu. 


(Secun li Interlingue-cursu de Matejka porgerman parlantes) 

TEMA: Ll SON DEL REVOLUTION TUNISIAN 


Tunisía labora pos li “Jasmine-revolution” zelosimen pri un nov órdine. Li país al Magreb ha plu 
progresset in li reformes quam Egiptia. Quo vole atinger li yun activistes? Organisationes del 
féminas demanda equalitá e que li islam es forjettat ex li constitution. 



Minu quam tri semanes pos li cade del dictator Zin al-Abidine Ben Ali li guvernament transitori abolit quam li 
unesim state de Nord-Africa li condamnation al morte. Quelc dies poy on ha prohibit omni activitás del ex- 
guvernant partise del president RCD. ínterim mult nov partises politic registrat se. Oficialmen in Tunisia hay 
nu li libertá del interassemblés e li libertá del presse. E anc li vésper-cloche durant li noctes esset abolit. 

Generalmen li país deveni plu e plu calm, etsí hay in quelc cités del Central-Tunisia e del Sud-Tunesia ancor 
sempre conflictes sporadic ínter partisanes del renversat presidente e demonstrantes. Bandes del ex- 
milicianes del RCD devastat in quelc micri cités edificies public quam scolas e hospitales. 

Li ministre del defense Abdelkrim Zbibi ha nu mobilisat reservistes por garantir plu securitá. Li majorité del 
tunisianes suporta ti passu, nam on fide li armé. In li strades de Tunis on mem nóminat le “gardator del 
revolution”. Nam li militare ha declarat su neutralitá durant li tumultus in li comensa del annu ex queles 
developat se li revolution tunisian. Poy li chef del stab Rachid Ammar demandat de presidente Ben Ali que il 
forlassa li land. II anc auxiliat neutralisar li mult timet guardie del presidente. Nu li medies celebra le quam un 
heróe. 

Ucunc durant ti dies li demonstrationes passa li postos del militare in Tunis, ili cria "Fratres, fratres". E poy on 
intona denov li himne national o clama sloganes ex li revolution francesi: libertá - fraternitá - egalitá. Li 
demonstrantes save que li armé es sur lor látere. To es un del rasones pro quo in li land nordafrican li 
renversament del regíme evenit comparabilmen sin effusion de sangue. 

Apu li militare anc li position del sindicatu UGTT esset tre important. Benque li UGTT esset controlat per li 
state, it posset conservar se un cert índependentie vers li statal institutiones. "Noi besona li sindicatu quam 
suportator del revolution", explica Karim, qui es in li etá del 25 annus e labora quam un jurnalist che li sinistri 
jurnale "Attariq Alfajid", "pro to noi comensat demonstrar avan su centrale. In li sindicatu es organisat 
centmilles de tunisianes." Li actiones successat e li sindicatu tornat se al linea del demonstrantes. 

Nam sin suporte e tolerantie del ti du tre important institutiones, grand partes del tre yun demonstrantes 
apen ne vell har successat atinger in tal tre brevi témpor ti ta “miracul tunisian”, a quel li munde arab 

regardat tre astonatmen. Con quicunc on conversa durant ti dies in Tunis - e it ne es desfacil trovar persones 
qui vole conversar, nam chascun vole usar li nov ganiat libertá - in un punctu omni acorda: partises ne havet 
un rol important durant li revolution. It esset solmen '7e peuple", li popul, qui esset laxmen coordinat per 
Facebook e Twitter. On comunicat ínter se per SMS-missages. Karim consenti con un tal evaluation. Su 
partise, li Ettajdid, quel esset un del tre poc partises del oposition quel esset tolerat per Ben Ali, advere 
mettet su salas a disposition por incontras, ma it havet tre poc influentie al evenimentes self. In vice de 
discusser con li representantes del oposition, it auxiliat plutost contacter li júvenes in li stradas. Por exemple 
Ali qui es in li etá de 21 annus e studia informatica. II nomina se self un revolutionario del unesim hor. II 
rejecte categoricmen chascun organisation. Ma il explica que on ha preparat se, nam un revolte esset in li 
aere. "Li yunité, li majorité de Tunisia desirat finalmen libertá, un perspective e espera. On ci ne plu posset 
respirar li aere. Partú li secret policie, opression e null labore. Pro to on provocat conflictes con li policie 
durant li matches de football e on studiat in li sequent scarmuches li strategie del policie. "Pro to noi savet, 
qualmen ili condui se e noi posset reacter". 



Li renversat presidente Ben Ali 

In un café del aqua-pipes quel es visitat ante omnicos de júvenes e u trova se un presc egal númere de 
féminas quam mannes, il parola pri su esperas e revas. "Tunisia mey devenir un tre normal republica 
democratic." II ne vide un contradition ínter islam e republica. "Si yo va ear por demonstrar deman, yo va dir 
a mi matre, que yo fa li djihad por li republica." E poy il adjunte: "Far un revolution es plu bon quam prender 
drogues." Ma qualmen mey li nov Tunisia aspecter? "Li yunité mey guvernar", Ali opine. 

In contra, Karim es plu realistic: On besona un guvernament transitori e li pression del strada. On deve 
apurar li ministeries e institutiones de persones del ancian regíme. E poy un reforme del constitution, quel 
mey remplazzar li old sistema presidential e infortiar li parlament. Un altri studiante, Moemen concorda con ti 
demande: In vice de conductores on besona nu politicos qui reprensenta li popul, un fort parlament e mult 
partises diferent. "Li presidente mey resignar pos ott annus quam in li Unit States de America." 

Un representanta del "Union del féminas democratic de Tunisia" es ancor plu radical: Su organisation 
postula un constitution in quel in li futur li islam ne va esser plu definit quam li religion del state. Li 
organisation mobilisat recentmen un demonstration por un ver laicisme in quel partiprendet circa 4'000 
tunisianes, mannes e féminas, por demonstrar por egalitá e secularisme. Un tre extraordinari image por li 
munde arabic. Tunisia ha ja nu un comparabilmen progressiv constitution, anc li lege islamic - li chariya - 
have null influentie al lege civil. 

Tahar Ben Guiza, un professor de filosofie che li universitá de Tunis, suporta li demandes del organisationes 

del féminas e il es in ti punctu mem mersiosi al regíme de Ben Ali: "Per supresser li islamistes, li presidente 
auxiliat crear li novTunisia." ínterim Rachid al-Ghamnouci, li chef del islamistic partise Al-Nahda, quel esset 
interdictet til li 14 de januar, ha retornat ex li exilie. Ante su departe il hat ancor declarat que su partise ne 
vole introducter li chariya in Tunisia e que il ne vole esar un candidate in li electiones presidential. Karim es 
sceptic: "In ti moment li islamistes es debil e neorganisat. Ma si noi ne atente, to posse changear se." On 
deve apertmen confrontar les. "Lass nos in li television discusser pri secularisme, alor noi va vider quo ili va 
dir." 

In ti moment, e pri to omni concorda, li islamistes ne es un acut dangere. Ben Guiza sucusse solmen li cap 
pri un comparation con li revolution in Iran: Ti ci revolution es plu quam li diante-revolution in Portugal. "Li 
punctu ne esset pane o labore", opine un tunisian in li etá medial in german, "ma li libertá e li dignitá esset li 
max important questiones." E durant que ancor un demonstration spontan eveni, de quel li participantes 
declara subridente que on simplicmen demonstra "contra lu old e por lu nov", il continua. "Nu noi besona un 



Demonstrationes in Tunisia 


nov constitution e pos to un periode del silentie, pro to adminim li turistes va revenir." II es mersiosi al 
americanes proque ili nu ne es plu ye li látere del dictatura ma ye li látere del population. In general li 
ambassade del USAes durant ti dies un calm loco, in contrari al ambassade de Egiptia u constantmen eveni 
demonstrationes de solidaritá. E finalmen il cita ancor Konrad Adenauer (red.: // unesim prim-ministre del 
Federal Republica de Germania pos li duesim guerre mundal): "Null experimentes! Si noi ne have silentie 
pos admaxim six mensus, li problemas social e economic va har devenit ínsoluibil." 

Sur árbores del stradettes pende placates, queles probabilmen max bon exhibi li ancor dominant spíritu del 
revolution. "Contra obscuritá, por modernitá", on posse leer o "No al xenofobie, yes al civitá” e "Til revide 
dictatura, salute democratie". Qualmen fier li tunisianes es a to quo ili ha atinget, monstra un caricatura in un 
jurnale. Sur un billiard-table jace tri bules: Un micri bul con li inscrition "Tunisia" rula a un plu grand con li 
inscrition “Egiptia” e detra seque un tre grand bul con li epigraf: “China”. 

(T. von der Osten-Sacken, in: Die Welt 14 februar 2011, págine 6) 

INTERLINGUEIN CIFFRES 


Númere del IE articules in li IE Wikipedia ( 29-im de marte 2011): 1752 
Númere del membres in li Yahoo gruppe de Occidental (29-im de marte 2011): 147 


QUELC LIGAMENTES DEINTERLINGUE-OCCIDENTAL IN UINTERNET 

Interlingue Union: Li organisation oficial de Interlingue http://www.interlinaue.org/ 

Yahoo Gruppe de Occidental-lnterlingue http://aroups.vahoo.com/aroup/occidental/ 

Li Interlingue Wikipedia http://ie.wikipedia.org 

Blog de Valodnieks in Occidental-lnterlingue http://interlingue.blogspot.com/ 

Cosmoglotta. Un selection de modern numerós del organ del Interlingue Union http://cosmoalotta.narod.ru/ 
Archiv Cosmoglotta. http://www.interlinaue.org/cma/index.html 

Occidentalitá. Li blog de Sebastian Hartwig con audio-textus. http://www.occidentalita.blogspot.com 
Jasmin in Cosmoglotta. Un blog ex Hongkong in Interlingue. http://jasminchrysant.blogspot.com 

© 


Li numeró 4 de IE-MUNDE va esser publicat in junio 2011! 

